Ir-Regolament tal-Kummissjoni (KEE) Nru 2342/92
tas-7 ta’ Awissu 1992
fuq importazzjonijiet ta’ bhejjem tat-tnissil ta’ razza pura ta’ l-ispeċje tal-bovini minn pajjiżi terzi u l-għoti ta’ fondi tar-rifużjoni għall-esportazzjoni fuqhom u t-tħassir tar-Regolament (KEE) Nru 1544/79
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 805/68 tas-27 ta’ Ġunju 1968 fuq l-organizzazzjoni komuni tas-suq fil-laħam taċ-ċanga u l-vitella [1], hekk kif emendat bir-Regolament (KEE) Nru 2066/92 [2], u b’mod partikolari l-Artikolu 10(5) u 18 (6),
Billi ma titħallasx imposta ta’ importazzjoni fuq bhejjem tat-tnissil ta’ razza pura ta’ l-ispeċje bovina li jaqghu taħt il-kodiċi NM 01021000 fuq importazzjoni fil-Komunità; billi waqt l-esportazzjoni titħallas rifużjoni ogħla fuq bhejjem nisa sa l-età ta’ 60 xahar milli fuq bovini ħajjin li jaqgħu taħt il-kodiċi NM 01029031 u 01029033;
Billi, biex jiġu applikati sewwa r-regoli Komunitarji f’dan il-qasam, it-terminu bhejjem tat-tnissil ta’ razza pura għandu jiġi ċċarat; billi d-definizzjoni mogħtija fl-Artikolu 1 tad-Direttiva tal-Kunsill 77/504/KEE tal-25 ta’ Lulju 1977 fuq bhejjem tat-tnissil ta’ razza pura ta’ l-ispeċje bovina [3], hekk kif ġie emendata bid-Direttiva 91/174/KEE [4], għandha tintuża għal dan il-għan;
Billi biex tiżgura li bhejjem importati huma verament għal skopijiet ta’ tnissil għandhom ikollhom attestat ġenealoġiku u tat-tnissil u attestat ta’ saħħa normalment mitlub għal dawn il-bhejjem u l-importaturi għandhom jintrabtu li jżommu dawn l-bhejjem ħajjin għal ċertu perjodu;
Billi, m’hemmx dispożizzjonijiet għal garanzija biex tiżgura li dawn l-bhejjem jinżammu ħajjin għal dak il-perjodu, għandhom isiru dispożizzjonijiet għar-REGOLAMENT tal-Kunsill (KEE) Nru 1697/79 ta’ l-24 ta’ Lulju 1979 dwar l-irikupru ta’ dazji ta’ importazzjoni jew esportazzjoni wara l-iżdoganament li ma kinux ġew meħtieġa mill-persuna soġġetta għall-ħlas fuq oġġetti importati biex tibda sseħħ proċedura li titlob li jitħallsu dawn id-dazji [5] meta l-ħtiġa li tirrigwarda dak il-perjodu ma tiġix imħarsa;
Billi l-Komunità kkonkludiet ftehim bilaterali għall-kummerċ ħieles ma’ l-EFTA; billi, skond dak il-ftehim, ċerti dispożizzjonijiet li jirrigwardaw, jew obbligazzjonijiet fuq, terzi pajjiżi interessati għandhom jiġu rrinunzjati iżda l-attestat ġeneoloġiku u tat-tnissil u l-attestat ta’ saħħa li jirrigwarda bhejjem tat-tnissil ta’ razza pura għandhom jintalbu li jiġu ppreżentati fil-mument li jingħata l-permess għal ċirkolazzjoni ħielsa fil-Komunità;
Billi d-dokumenti ta’ saħħa mitluba ma’ l-esportazzjoni ta’ bhejjem tat-tnissil nisa ta’ razza pura sa 60 xahar biex tiżgura li huma maħsuba għat-tnissil u r-riżultati ta’ l-istima tal-valur ġenetiku għandhom jidhru jew ikunu flimkien ma’ l-attestat ġeneoloġiku għandhom jiġu speċifikati;
Billi bhejjem tat-tnissil ta’ razza pura importati fil-Komunità għandhom jiġu kkontrollati biex jinstab jekk kinux ġa esportati qabel mill-Komunità u li rifużjonijiet ta’ esportazzjoni ma tħallsux fuqhom; billi, f’każ li rifużjonijiet ta’ esportazzjoni tħallsu fuq dawn il-bhejjem, il-flus għandhom jitħallsu lura qabel ma’ l-bhejjem jerġgħu jiġu re-importati fil-Komunità;
Billi r-Regolament tal-Kummissjoni (KEE) Nru 1544/79 [6], emendat bir-Regolament (KEE) Nru 3988/87 [7], jkopri biss il-ħtiġijiet fir-rigward ta’ għotja ta’ rifużjoni fuq bhejjem tat-tnissil ta’ razza pura; billi, biex jiftehem aħjar għandu jitħassar u d-dispożizzjonijiet tiegħu jitqegħdu f’dan ir-Regolament;
Billi l-miżuri li għalihom hemm dispożizzjonijiet f’dan ir-Regolament huma konformi ma’ l-opinjoni tal-Kumitat ta’ Ġestjoni għall-laħam taċ-Ċanga u l-Vitella,
ADDOTTAT DAN IR-REGOLAMENT:
Artikolu 1
Għall-għanijiet ta’ ġbir ta’ imposti ta’ importazzjoni, bhejjem ħajjin ta’ l-ispeċje tal-bovini għandhom jittieħdu bħala bhejjem tat-tnissil ta’ razza pura li jaqgħu taħt il-kodiċi NM 0102 1000 jekk jidħlu taħt id-definizzjoni preskritta fl-Artikolu 1 tad-Direttiva KEE 77/504/. Barra minn hekk, bhejjem nisa biss sa sitt snin għandhom jitqiesu nisa tan-nisel ta’ razza pura.
Artikolu 2
1. Meta jingħata l-permess għaċ-ċirkolazzjoni ħielsa ta’ bhejjem tat-tnissil ta’ razza pura ta’ l-ispeċje bovina li jaqgħu taħt il-kodiċi NM 01021000, l-importaturi għandhom jippreżentaw dan li ġej lill-awtoritajiet tad-dwana ta’ l-Istat Membru fir-rigward ta’ kull bhima:
(a) l-attestat ġeneoloġiku u tat-tnissil;
(b) l-attestat ta’ saħħa tat-tip mitlub għall-bhejjem tat-tnissil ta’ razza pura ta’ l-ispeċje bovina.
2. barra minn hekk, l-importaturi għandhom jibagħtu dikjarazzjoni bil-miktub lill-awtoritajiet tad-dwana bir-riżultat illi, ħlief f’każijiet ta’ forza maġġuri, l-bhima ma tinqatilx sa tnax-il xahar mill-jum li tiġi impurtata.
3. Mhux aktar tard mill-aħħar tal-15-il xahar wara li jingħata l-permess għaċ-ċirkolazzjoni ħielsa, l-importaturi għandhom jippreżentaw lill-awtoritajiet tad-dwana ta’ l-Istat Membru fejn saret l-importazzjoni xhieda li l-bhima:
(a) ma nqatlitx qabel ma skada l-limitu preskritt fil-paragrafu 2 u ġiet mniżżla jew reġistrata fil-ktieb tal-merħla; jew
(b) inqatlet qabel ma skada l-limitu ta’ żmienn għal raġunijiet ta’ saħħa jew mietet bħala riżultat ta’ marda jew inċident.
Ix-xhieda msemmija f’(a) għandha tikkonsisti f’attestat ikkompilat mill-assoċjazzjoni, organizzazzjoni jew korp uffiċjali ta’ l-Istat Membru li jkun qed iżżomm il-ktieb tal-merħla. Ix-xhieda msemmija f’(b) għandha tikkonsisti f’attestat ikkompilat minn korp uffiċjali nnominat mill-Istat Membru.
4. In-nuqqas li titħares il-ħtieġa fir-rigward tal-perjodu ta’ 12-il xahar, ħlief fejn japplika paragrafu 3 (b), jwassal biex l-bhima msemmija tiġi kklassifikata taħt il-kodiċi NM 010290 u jagħti lok għal azzjoni ta’ rkuprar ta’ dazji ta’ importazzjoni mhux miġbura, b’mod konformi mar-Regolament (KEE) Nru 1697/79.
5. Id-dispożizzjonijiet marbuta ma’:
- il-limitu ta’ età preskritt fl-Artikolu 1,
- l-obbligazzjonijiet speċifikati fil-paragrafi 2, 3 u 4
m’għandhomx japplikaw għall-importazzjoni ta’ bhejjem tat-tnissil ta’ razza pura li ġejjien mill-Awstrija, il-Finlandja, l-Islanda, in-Norveġja, l-Isvezja u l-Iżvizzera.
Artikolu 3
L-għotja ta’ rifużjoni fuq bhejjem tat-tnissil nisa ta’ razza pura għandha tkun soġġetta għall-preżentazzjoni, fir-rigward ta’ kull bhima, fil-ħin li jkunu qed isiru l-formalitajiet tad-dwana għall-esportazzjoni, ta’ l-oriġinali u l-kopja ta’:
(a) l-attestat ġeneoloġiku maħruġ mill-assoċjazzjoni, organizzazzjoni jew korp uffiċjali ta’ l-Istat Membru li jkun qed iżomm il-ktieb tal-merħla li juri b’mod partikolari r-riżultati ta’ testijiet ta’ prestazzjoni u r-riżultati (bid-dettalji ta’ oriġini) ta’ l-istima tal-valur ġenetiku tal-bhima msemmija u tal-ġenituri u n-nanniet. Dawn ir-riżultati jistgħu jkunu mehmuża ma’ l-attestat;
(b) l-attestat ta’ saħħa għall-bhejjem tat-tnissil ta’ razza pura ta’ l-ispeċi bovina mitlub mit-tielet pajjiż ta’ destinazzjoni.
Iżda, bħala deroga minn punt (b), l-Istati Membri jistgħu jawtorizzaw il-preżentazzjoni ta’ attestat wieħed għal grupp ta’ bhejjem.
L-oriġinali taż-żewg attestati għandhom jingħataw lura lill-esportatur u l-kopji, attestati bħala kopji veri mill-awtoritajiet tad-dwana, għandhom jiġu mehmuża ma’ l-applikazzjoni tal-pagament tar-riżarċiment.
Artikolu 4
1. Qabel ma jingħata l-permess għaċ- ċirkolazzjoni ħielsa ta’ bhejjem tat-tnissil ta’ razza pura fil-Komunità, kull rifużjoni ta’ esportazzjoni mogħtija għandha titħallas lura jew jittieħdu l-miżuri meħtiega mill-awtoritajiet kompetenti biex dawn il-flus jinżammu jekk ikunu għadhom ma tħallsux.
2. Jekk, meta l-formalitajiet tad-dwana għall-importazzjoni jkunu lesti għal dawk il-bhejjem li jaqgħu taħt il-kodiċi NM 01021000, l-attestat ġeneoloġiku juri li l-allevatur huwa stabbilit fil-Komunità, l-importatur għandu ukoll jagħti xhieda li ma ngħata l-ebda rifużjoni jew li kull rifużjoni mogħtija tħallset lura. Jekk din ix-xhieda ma tistax tingħata, ir-rifużjoni ta’ esportazzjoni ugwali għall-ogħla imposta ta’ importazzjoni applikkabli għall-bhejjem ta’ l-ispeċje tal-bovini li jaqgħu taħt il-kodiċi NM 010290 fil-jum ta’ re-importazzjoni fil-Komunità għandha titqies bħala mħallsa.
Artikolu 5
Ir-Regolament (KEE) Nru 1544/79 huwa b’dan imħassar.
Artikolu 6
Dan ir-Regolament għandu jibda jseħħ fis-17 ta’ Awissu 1992.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta’Awissu 1992.